आतंकवाद वर्तमान की सबसे बड़ी समस्या है। मानवता के सामने यह बड़ी जटिल चुनौती बनकर खड़ा है। इस समस्या की जड़ों को तलाशा जाए तो शायद इसको जन्म देने से लेकर उसको पालने-पोसने तक के कर्म में मूलतः धर्म ही मिलेंगे कोई और सामाजिक संस्था नहीं। क्या इस समस्या के समाधान के लिए कोई नया धर्म पैदा होगा? बहुत संभव है कि ऐसा ही हो। हो यह भी सकता है कि उस नए धर्म को जन्म देने वाले नेता के अनुयायी फिर नए गुटों में तब्दील हो जाएँ और उनमें भी अपने-अपने वर्चस्व को कायम रखने के लिए खूनी संघर्ष हों। यह धर्म भी पुराने धर्मों के ढर्रे पर बहुत जल्द चलना शुरू कर सकता है।